text: PageV01P178
   Forment traveillie et lassée.
   "Car de son pays amenée
   L'ai, fait-il, moult tost ceste part.
   Vers li r'alons ; car moult m'est tart
   Que ele fust venue ci.
   Por quoi l'ai là laissie ainsi
   Vous dirai-je, se vous voulés.
   Par li fu li consaus donnés
   Qu'ele là se reposeroit
   I poi, et si m'atenderoit
   Jusqu'à tant que je revenroie ;
   Car je li dis que j'amenroie
   Contre li plenté de tel gent
   Qui la verroient liement.
   Vous, et ma dame, et mes serours,
   Pour ce vous pri que le grant cours
   Faites envoier de tous lés ;
   Chevaliers et dames mandés,
   Et damoiseles et puceles.
   Par tout voisent tost ces nouveles,
   Et faites commander aussi
   De toutes pars que contre li
   Voist chascuns au plus noblement
   Qu'il porra, et hastéement.
   Car bien afiert c'on face honnour
   À fille à roi de tel valour
   Com est li riches rois Carmans,
   Et à pucele si sachans
   Et si bele qu'il n'i faut riens,
   Ne de biauté, ne de tous biens.
   Tout ce que je di, trouverés
   En voir, quant la connoisterez."
  